钦定古今图书集成/明伦汇编/官常典/第797卷 > 敬俨
## 钦定古今图书集成/明伦汇编/官常典/第797卷 > 敬俨

按《元史》本传：“俨字威卿，其先河东人，后徙易水。五世
祖嗣徽，仕金，官至参知政事。曾祖子渊，乐陵令。祖鉴，
同知嵩州事，皆以进士起家。父元长，有学行，官至太
常博士。俨，其仲子也。幼不为嬉戏事，长嗜学，善属文，
御史中丞郭良弼荐为殿中知班。著《宪章》若干卷，受
知于广平王月吕禄郡演连辟太傅、太师、两府掾，调”
高邮县尹，未赴选，充中书省掾。朱清、张瑄为海运万
户，豪纵不法。适俨典其文牍，尝致厚赂，俨怒拒之，二
人以罪伏诛。权贵多以贿败连坐，独俨不与。大德二
年，授吏部主事，改集贤司直。会湖湘有警，丞相哈剌
哈孙荅剌罕奏“俨奉诏恤民，且观衅”，甚称旨意。六年
擢礼部员外郎。有故郡守子当以荫“补官。”继母诉其
非嫡者，俨察其诬，按之，果如所言。七年，拜监察御史。
时省臣有既黜而复收用者，参预官巧佞，与相比周，
以黩货挠法，即日劾去之。江浙行省与浙西宪司交
章相攻击，事闻，命省台遣官往治之。俨与阿思兰海
牙偕行，议多不合，两上之朝廷，卒是俨议。七月，迁中
书左司都事，扈从上京。西京贾人有以运粮供饷北
边而得官者，盗用至数十万石，以利啖主者，匿不发，
俨按征之以输边。九年，授吏部郎中，以父病辞。已而
父卒，既终丧，复入御史台为都事。中丞何某与执政
有隙，省议欲核台选之当否，俨曰：“迩者省除吏千馀
人，台亦当分别之邪？”语闻，议遂寝。江南行御史台与
江浙省争政事闻，俨曰：“省台政事，风化本原，各宜尽
职，顾乃以小故忿争而渎上听乎？”建康路总管侯珪
贪纵，事败，俨亟遣官决其事，及其夤缘近幸，奏请原
之。命下，已无及矣。武宗抚军北边，成宗昇遐，宰臣有
异谋者，事定，命俨预鞫，问之，悉得其情。除山北廉访
副使，入为右司郎中。武宗临御湖广，省臣有伪为警
报，驰驿入奏，以图柄用者，俨面诘之曰：“汝守方面，既
有警，岂得离职，是必虚诞耳。”其人竟以状露被斥。旱
蝗为灾，民多因饥为盗，有司捕治，论以真犯。狱既上，
朝议互有从违。俨曰：“民饥为盗，迫于不得已，非故为
也。且死者不可复生，宜在所矜贷。”用是得减死者甚
众。至大元年，授左司郎中，擢江南诸道行御史台治
书侍御史。先是，俨以议立尚书省，忤宰臣意，适两淮
盐法久滞，乃左迁俨为转运使，欲以陷之。比至，首劾
场官之贪污者。法既大行，课复增羡，至二十五万引。
河南行省参政来会盐䇲，将以羡数为岁入常额。俨
以亭户凋弊已甚，以羡为额，民力将殚，病人以为己，
非。宰臣事，事遂止。仁宗践祚，召为户部尚书。廷议欲
革尚书省弊政，俨言：“遽罢钱不用，恐细民失利。”不从，
以疾辞。皇庆元年，除浙东道廉访使。有钱塘退卒诈
服僧衣，称太后旨，建婺州双溪石桥，因大兴工役以
病民。俨命有司发奸赃杖遣之，仍请奏罢其役。郡大
火，焚数千家，俨命发廪以赈贫馁。取宪司废堂材木
及诸路学廪之羡者，建孔子庙。二年，拜江西等处行
中书省参知政事。旧俗，民有争，往往越诉于省，吏得
并缘为奸利，讼以故繁。俨令下省府，非有司不得侵
民，讼事遂简。诏设科举，俨荐临川吴澂、金陵杨刚中
为考试官，得人为多。其年冬，移疾退居真州。除江南
诸道行御史台侍御史，不赴。四年春，诏促就前职，以
疾辞。七月，召为侍御史。十月，迁太子副詹事，御史大
夫脱欢荅剌罕奏留之，制曰：“可。”湖广省臣以赃败，俨
一日五奏，卒正其罪。台臣有劾去而复职者，御史复
劾之，章再上，有旨命丞相、枢密共决之。俨曰：“如是，则
台事去矣。”遂即帝前奏黜之，因伏殿上叩头请代，帝
谕之曰：“事非由汝，汝其复位。”五年夏五月，拜中书参
知政事，台臣复奏留之，俨亦陛辞，不允，赐《大学衍义》
及所服犀带。每入见，帝以字呼之曰“威卿”而不名。其
见礼遇如此。旧制，诸院及寺监得奏除其僚属者，岁
久多冒滥，富民或以赂进，有至大官者。俨以名爵当
慎惜，会台臣亦以为言，乃奏请悉追夺之，遂著为令。
六年，告病，赐衣一袭，遣医视疗。俨以其乡在近圻，恐
复征用，乃徙居淮南，虽亲故皆不接见。至治元年，除
陕西诸道行御史台中丞。泰定元年，改江南诸道行
御史台中丞，皆不赴。年六十五即告老。朝廷虽命其
子自强为安庆总管府判官，而未从其请。四年春，遣
使赐酒，征为集贤大学士、荣禄大夫、商议中书省事。
俨令使者先返，而挈家归易水。九月，帝特署为中政
院使，复赐酒召之。乃舆疾入见，赐食慰劳，亲为差吉
日使视事，命朝会日无下拜。是月，拜中书平章政事，
复以老病辞，不从。天历改元，朝议欲尽戮朝臣之在
上京者，俨抗论谓：“是皆循常岁例从行，杀之非罪。”众
赖之获免。居月馀，伤足，告归。家居十馀年，痹不能行，
犹劬书不废。临终戒子弟曰：“国恩未报，而至不禄，奈
何？汝曹当清白守恒业，无急仕进。”正冠帻，端坐而逝。

家。叔祖铉，与太原元好问同登金进士第，国初为中
都提学，著《春秋备忘》四十卷，仁宗朝命刻其书，今行
于世。